आ तो बड़े मियां ने हारकर गुहार लगा दी।
एक हफ़्ते बाद जब कुम्हारिन घर आई, कुम्हार ने उसे ये बातें बताईं।
कुम्हारिन बोली- तुम भी गजब हो- वह हँसने लगी।
कुम्हार भी हँसा।
कुम्हारिन बोली- चले गए तो अच्छा ही हुआ, माँ से, सबसे भेंट हो गई। वैसे जिया को कोई ख़ास दिक़्क़त नहीं थी। दस्त हुए और वह लस्त पड़ गई। लगी छाती पीटने कि बुलाओ सबको। बिचारा अवध काम छोड़कर भागा आया। समय से जिया को दवा मिल गई, एक खुराक में बच गई... लेकिन तुम्हारे बिना एक पल वहाँ रहना मुश्किल था। मैं तो उस रात जागती रही, करवटें बदलती रही। बस तू ही तू आँखों के आगे था।
कुम्हार ने मुस्कुराकर कहा - मैं तो तान के सोया और देर से उठा।
कुम्हारिन बोली- हो ही नहीं सकता! अगर ऐसा होता तो भागे आते भाई बंद को लिए!
-मैं तो जिया की ख़ातिर गया था।
-झूठा कहीं का! तू ऐसई बोलता है, कसम खा।
-किसकी? लंगड़ी की।
-हाँ, तेरे लिए तो वही सबसे प्यारी है।
-अब तू जान और तेरी लंगड़ी जाने!
-बुढ़ापे में भी जिया गहने लादे रहती हैं।
-क्यों न लादें, भगवान ने दिया है तो लादे हैं। उस पर भी नज़र लगी है कि माँ किसे देती है। अवध को या दया को। क्या करना है अपने को! सब अच्छे से रहें- भैया जियें कुशल से काम।
जीजी! - गौरी की आवाज़ थी।
श्यामल के बाबू ने शहर में झुग्गी बना ली थी। लीला ने जगह दिखलाई और बस मामला जम गया। कई दिनों से यहाँ से जाने का हो रहा था, सामान तो थोड़ा-थोड़ा करके चला गया था, कुछ रह गया है, वह यहीं पड़ा रहेगा, उसकी ऐसी ज़रूरत भी नहीं। आज शाम को गौरी बच्चे श्यामल के साथ यहाँ से चली जाएगी। यह ख़बर देने वह आई थी। वह यह भी कह रही थी कि तुम लोग भी वहीं आ जाओ, धीरे-धीरे सब ठीक हो जाएगा। यहाँ कुछ नहीं धरा है।
गीली आँखें रुँधा कण्ठ लिए जब पत्नी लौटी, कुम्ह